অসমের জোটের উদ্যোগ নিলেন নীতীশ
Nov 18, 2015, 10.41 AM IST
এই সময়, নয়াদিল্লি: মেলালেন, তিনি মেলালেন৷ অসমের মুখ্যমন্ত্রী তরুণ গগৈ এবং রাজ্যের প্রভাবশালী এআইইউডিএফ নেতা বদরুদ্দিন আজমলকে মেলানোর কাজটা করে দিলেন নীতীশ কুমার৷ এই দুই নেতাই আগামী ২০ নভেম্বর নীতীশের শপথগ্রহণ অনুষ্ঠানে উপস্থিত থাকছেন৷ নীতীশের শপথে অনেক মুখ্যমন্ত্রী ও দলীয় নেতা আসছেন৷
মমতা বন্দ্যোপাধ্যায়, অরবিন্দ কেজরিওয়াল ছাড়াও অখিলেশ যাদব, কর্নাটকের সিদ্দারামাইয়া, উত্তরাখণ্ডের হরিশ রাওয়াত, নাগাল্যান্ডের সি টি আর জেলিয়াং থাকবেন৷ কিন্ত্ত গগৈ ও আজমলের থাকাটা বাড়তি গুরুত্ব পাচ্ছে এই কারণে যে, অসমে আসন্ন বিধানসভা নির্বাচনে কংগ্রেসের সঙ্গে আজমলের দলের জোটের কথা চলছে৷ লোকসভায় দুই দল আলাদা লড়ায় সংখ্যালঘু ভোট ভাগ হয়ে যায়৷ ফলে কংগ্রেসের ফল আদৌ ভাল হয়নি৷ বিজেপি অনেকগুলি আসনে জিতে যায়৷
তবে সে সময় মোদী হাওয়া ছিল৷ কিন্ত্ত এ বার মুখ্যমন্ত্রী গগৈ ইতিমধ্যেই বিহারের মতো জোটের কথা বলে রেখেছেন৷ তারপর পাটনায় নীতীশের শপথে দুই নেতার উপস্থিতি এবং কথা হলে সেই জোটের পথে আরও একটু এগোবে কংগ্রেস৷ নীতীশও চাইছেন অসমে জোট হোক৷ বিহারের জোটের সময় নীতীশকে প্রভূত পরিমাণে সাহায্য করেছিলেন রাহুল গান্ধী৷ এ বার কংগ্রেসকে সাহায্য করে তার সামান্য প্রতিদান দিতে চলেছেন তিনি৷
নীতীশ চাইছেন, বিজেপি যেন অসমে কোনওভাবেই ভোট ভাগাভাগির কোনও সুবিধা না পায়৷ সংযুক্ত জনতা দলের নেতা সে সি ত্যাগীও বলেছেন, গগৈ ও আজমল দু’জনের থাকাটা যথেষ্ট তাত্‍পর্যপূর্ণ৷
এ ছাড়া নীতীশের শপথে ফারুক ও ওমর আবদুল্লাও আসছেন৷ ফলে তাঁর শপথকে ঘিরে বিরোধী নেতাদের নক্ষত্র সমাবেশ ঘটতে চলেছে৷ জেডিইউ নেতারাও বিষয়টিকে উপভোগ করছেন৷ কারণ, নীতীশের গুরুত্ব ক্রমশ বাড়ছে৷ বিহারে জয়ের পর জাতীয় রাজনীতিতেও অত্যন্ত গুরুত্বপূর্ণ ভূমিকা নিতে পারেন তিনি৷